Поштовани ученици 5. разреда,

надам се да пратите наставу на ТВ-у, тако да сад можете да утврдите своје знање када је у питању КЛИМА и ТИПОВИ КЛИМЕ НА ЗЕМЉИ

* шта је ВРЕМЕ а шта КЛИМА?

- наведите климатске (метеоролошке) елементе?

До појма о КЛИМИ, долази се на основу дугогодишњег осматрања метеоролошких елемената (температуре, влажности ваздуха, ветрова, трајања Сунчева сјаја, падавина итд.) тј. времена. Клима је једна од основних физичко-географских карактеристика неког предела, и утиче на живот и привредну делатност људи.

Назив КЛИМА потиче од грчке речи „klima” што значи нагиб (мисли се на угао Сунчевих зракова под којим они падају на Земљину површину). Висина Сунца, тј. упадни угао Сунчевих зракова, има највећи утицај на климу. У пределима око екватора, где Сунчеви зраци падају под великим углом клима је топла. Са удаљењем од екватора ка Северном и Јужном полу, упадни угао Сунчевих зракова је све мањи тако да се мења и клима, постаје све хладнија (сетите се топлотних појасева на Земљи. Србија се налази у умереном топлотном појасу, где постоје 4 годишња доба). Али, клима зависи и од других фактора: распореда копна и мора, рељефа, надморске висине, биљног покривача итд.

Потребно је да се подсетимо ТОПЛОТНИХ ПОЈАСЕВА на Земљи. ТОПЛОТНИ или КЛИМАТСКИ ПОЈАСЕВИ СУ : 1 жарки, 2 умерена и 2 хладна. (наша земља лежи у северном умереном топлотном појасу, где постоје 4 годишња доба, за разлику од жарког појаса који се простире око екватора, где је стално топло. У хладним појасевима је увек хладно. Да ли се сећате линија које чине границе топлотних појасева? Нађите тај цртеж у вашим свескама, и погледајте како се зову те линије –такође постоје и на карти света: повратници и поларници).

ТИПОВИ КЛИМЕ на ЗЕМЉИ - у жарком појасу, у коме су температуре ваздуха увек високе, у вези са количином падавина и њиховом расподелом у току године, издвајају се 4 климатска типа: екваторијални, тропски, пустињски и монсунски. У умереном појасу се разликује 5 климатских типова, и то: средоземни (медитерански), океански, континентални, умереноконтинентални и планински. У хладним појасевима заступљен је поларни климат.

Типови климе се смењују од екватора према Северном и Јужном полу, што ћете приметити на карти у уџбенику (стр. 111).

Потребно је да ову лекцију препишете у своју свеску, а затим да одговорите на следеће питање: који климатски типови су заступљени у Србији?

Не морате ми слати слику свеске, јер ћу свеске прегледати у јуну. Поздрав свим петацима.